
–	so zreteľom na Chartu Organizácie Spojených národov a základné zásady medzinárodného práva,
–	so zreteľom na článok 42 ods. 7 a článok 24 ods. 3 Zmluvy o Európskej únii (ďalej len „Zmluva o EÚ“),
–	so zreteľom na svoje predchádzajúce uznesenia o Ukrajine a Rusku,
–	so zreteľom na bielu knihu s názvom Spoločná biela kniha o európskej obrannej pripravenosti 2030 a na svoje uznesenie o nej z 12. marca 2025[footnoteRef:1], [1:  	Ú. v. EÚ C, C/2025/3151, 20.6.2025, ELI: http://data.europa.eu/eli/C/2025/3151/oj.] 

–	so zreteľom na nariadenie Rady (EÚ) 2025/1106 z 27. mája 2025, ktorým sa zriaďuje Nástroj bezpečnostnej akcie pre Európu posilnením európskeho obranného priemyslu (SAFE)[footnoteRef:2], [2:  	Ú. v. EÚ L, 2025/1106, 28.5.2025, ELI: http://data.europa.eu/eli/reg/2025/1106/oj.] 

–	so zreteľom na návrh Komisie z 5. marca 2024 na nariadenie Európskeho parlamentu a Rady, ktorým sa zriaďuje Program pre európsky obranný priemysel a rámec opatrení na zabezpečenie včasnej dostupnosti a dodávok výrobkov obranného priemyslu (ďalej len „EDIP“) (COM(2024)0150),
–	so zreteľom na svoje predchádzajúce uznesenia o Ukrajine a Rusku, najmä na uznesenia, ktoré boli prijaté od začiatku komplexnej vojenskej invázie Ruska na Ukrajinu vo februári 2022 a od anexie Krymského polostrova 19. februára 2014,
–	so zreteľom na medzinárodný právny rámec na predchádzanie terorizmu a boj proti nemu vrátane rezolúcie Bezpečnostnej rady OSN č. 2341 o ochrane kritickej infraštruktúry pred teroristickými činmi prijatej 13. februára 2017,
–	so zreteľom na prejav o stave Únie, ktorý predniesla predsedníčka Komisie Ursula von der Leyen 10. septembra 2025,
–	so zreteľom na vyhlásenie generálneho tajomníka NATO Marka Rutteho z 10. septembra 2025 o narušení poľského vzdušného priestoru ruskými dronmi,
–	so zreteľom na prejav, ktorý predniesol poľský podpredseda vlády Radosław Sikorski na mimoriadnom zasadnutí Bezpečnostnej rady OSN 22. septembra 2025,
–	so zreteľom na vyhlásenie vysokej predstaviteľky Únie pre zahraničné veci a bezpečnostnú politiku Kaje Kallasovej z 22. septembra 2025 o narušení estónskeho vzdušného priestoru, ktoré predniesla na mimoriadnom zasadnutí Bezpečnostnej rady OSN,
–	so zreteľom na vyhlásenie Severoatlantickej rady z 23. septembra 2025 o nedávnych narušeniach vzdušného priestoru Ruskom,
–	so zreteľom na vyhlásenie komisára Andriusa Kubiliusa z 26. septembra 2025 po videokonferencii na vysokej úrovni o spolupráci pri obrane východného krídla,
–	so zreteľom na vyjadrenie predsedu Rady Antónia Costu z 1. októbra 2025 na tlačovej konferencii po neformálnom zasadnutí hláv štátov alebo predsedov vlád,
–	so zreteľom na článok 136 ods. 2 a ods. 4 rokovacieho poriadku,
A.	keďže sa Rusko v posledných rokoch opakovane zapojilo do úmyselných činov v rámci hybridnej vojny na území Únie, ktoré zahŕňajú kybernetické útoky, dezinformačné kampane a zasahovanie do volieb, využívanie energie ako zbrane, podpaľačské útoky, sabotáže kritickej infraštruktúry, rušenie a spoofing globálnych navigačných satelitných systémov (GNSS) (vrátane GPS), ako aj do vojenských provokácií vrátane narúšania vzdušného priestoru bojovými lietadlami a dronmi s dlhými doletom, a zároveň sa snaží šíriť medzi občanmi EÚ strach, destabilizovať politickú situáciu v členských štátoch a znížiť podporu EÚ pre Ukrajinu;
B.	keďže k narušovaniu vzdušného priestoru NATO a EÚ zo strany Ruska, ktoré je očividným porušením zvrchovanosti členských štátov a medzinárodného práva, dochádza od začiatku ruskej komplexnej vojenskej invázie na Ukrajinu a v poslednom období dosiahlo bezprecedentný rozmer, čo vyvoláva otázky, či sa Rusko snaží skúšať odhodlanie NATO alebo odpútava jeho pozornosť a zdroje od vojny na Ukrajine;
C.	keďže 28. júla 2025 vletel do vzdušného priestoru Litvy z Bieloruska ruský dron prevážajúci výbušniny a zrútil sa do vojenského plygónu na jej území; keďže 4. októbra 2025 prenikli do litovského vzdušného priestoru z Bieloruska meteorologické balóny používané na pašovanie a vážne narušili prevádzku medzinárodného letiska vo Vilniuse;
D.	keďže 10. septembra 2025 lietalo počas siedmich hodín hlboko nad územím Poľska približne 20 ruských dronov, kým ich nezostrelili stíhačky NATO alebo sa nezrútili, čo predstavovalo prvé priame vojenské zapojenie NATO a Ruska od začiatku komplexnej vojenskej invázie;
E.	keďže 19. septembra 2025 tri ozbrojené ruské bojové lietadlá MiG-31 na 12 minút narušili estónsky vzdušný priestor, vnikli do bezpečnostnej zóny nad poľskou vrtnou plošinou v Baltskom mori, ignorovali komunikáciu pilotov NATO v stíhacích lietadlách F-35, ktoré ich napokon eskortovali späť do medzinárodného vzdušného priestoru;
F.	keďže 25. septembra 2025 vzlietli maďarské stíhacie lietadlá Gripen z Litvy, aby zastavili formáciu piatich ruských bojových lietadiel, ktoré leteli v blízkosti vzdušného priestoru NATO, pričom nedodržiavali medzinárodné predpisy v oblasti bezpečnosti letov; keďže tieto lietadlá boli vizuálne identifikované západne od lotyšského pobrežia a následne ich eskortovali zo vzdušného priestoru NATO;
G.	keďže od februára 2022 ruské drony vstúpili 11-krát do rumunského vzdušného priestoru, pričom v ďalších 39 prípadoch niekoľko trosiek z nich dopadlo na rumunské územie; keďže ruský dron Geran opätovne narušil rumunský vzdušný priestor naposledy 13. septembra 2025 a zastavili ho dve bojové lietadlá F-16; keďže k podobným incidentom došlo aj v Moldavskej republike;
H.	keďže Dánsko, Švédsko, Nórsko, Litva, Francúzsko, Nemecko a Belgicko zaznamenali koordinované nálety dronov na civilné a vojenské letiská alebo vojenské zariadenia alebo v ich blízkosti, čo viedlo k dočasnému uzavretiu letísk;
I.	keďže nedávna séria náletov dronov v regióne Baltského mora poukazuje na významnú hybridnú hrozbu pre bezpečné a účinné vykonávanie iniciatívy jednotného európskeho neba; keďže nálety poškodili infraštruktúru a spôsobili hospodárske straty; 
J.	keďže drony mohli byť vypustené z plavidiel vrátane plavidiel patriacich ruskej tieňovej flotile, ktorá pôsobí v Baltskom mori s cieľom obísť sankcie;
K.	keďže európski lídri považujú tieto incidenty za úmyselné provokácie zo strany Ruska a vnímajú ich ako súčasť modelu bezohľadného a nezodpovedného ruského správania, zatiaľ čo Rusko neustále odmieta uznať zodpovednosť za takéto incidenty a namiesto toho odmieta všetky dôkazy, obviňuje členské štáty z vykonštruovania správ a šíri dezinformácie s cieľom zdiskreditovať EÚ a jej spojencov, ako aj nepravdivo obviňuje Ukrajinu;
L.	keďže spojenci NATO vrátane Poľska a Estónska sa po týchto vniknutiach odvolali na článok 4 Severoatlantickej zmluvy; keďže členské štáty EÚ diskutovali o týchto vniknutiach na zasadnutiach svojich stálych predstaviteľov;
M.	keďže NATO spustilo vojenskú operáciu Eastern Sentry (Východná hliadka) s cieľom chrániť kritickú podmorskú infraštruktúru v Baltskom mori, zvýšiť informovanosť o námornej situácii v reakcii na ruskú sabotáž a po incidente v Poľsku posilniť svoju obrannú pozíciu vo vzdušnom priestore celého východného krídla, pričom Fínsko, Švédsko a Dánsko sa zúčastnili na cvičení Protective Fence 25 s cieľom posilniť obrannú spôsobilosť, odstrašovanie a vojenskú pripravenosť z rozptýlených formácií;
N.	keďže Rusko vedie od 24. februára 2022 nezákonnú, nevyprovokovanú a neopodstatnenú rozsiahlu útočnú vojnu proti Ukrajine, čím flagrantne porušuje Chartu OSN a základné zásady medzinárodného práva a medzinárodného humanitárneho práva; keďže ruské ozbrojené sily naďalej vykonávajú systematické dronové a raketové útoky na ukrajinské mestá, ktorých terčom je civilné obyvateľstvo, vrátane útokov na sanitky a záchranný personál; keďže používanie dronov proti jasne identifikovateľným civilným cieľom, šírenie záberov z tohto zabíjania a zverejňovanie výslovných hrozieb na sociálnych sieťach svedčí o koordinovanej štátnej politike zameranej na terorizovanie obyvateľstva a nútenie k vysídleniu; keďže počas nedávnych útokov boli zasiahnuté ukrajinské vládne budovy, ako aj misia EÚ a veľvyslanectvo Poľska, čo naznačuje, že išlo o úmyselné útoky Kremľa; keďže Rusko vyrába tisícky dronov mesačne a ďalej zvyšuje svoje výrobné kapacity;
O.	keďže bezpečnosť Ukrajiny je prepojená s európskou, transatlantickou a globálnou bezpečnosťou a cieľom Ruska je odpútať pozornosť a zdroje NATO od podpory Ukrajiny k obrane jeho vlastného územia;
P.	keďže niektoré krajiny NATO vrátane Poľska varovali, že sú pripravené ruské lietadlá prenikajúce na ich územie zostreľovať, zatiaľ čo NATO zdôrazňuje, že rozhodnutia o tom, či proti takýmto lietadlám zasiahne, sú založené na dostupných spravodajských informáciách o hrozbe, ktorú predstavujú, vrátane úmyslu a výzbroja;
Q.	keďže postoj Spojených štátov k ruskej útočnej vojne proti Ukrajine je nepredvídateľný, takže EÚ a jej členské štáty sú hlavnými strategickými spojencami Ukrajiny a to si vyžaduje silnejšiu a jednotnú európsku reakciu v záujme obrany občanov EÚ, regionálnej stability a medzinárodného mieru; keďže spolupráca medzi EÚ a USA v oblasti bezpečnosti a obrany je naďalej kľúčová a mala by sa posilniť; keďže na účinné odradenie Ruska od agresie sú potrebné spoľahlivé bezpečnostné záruky koordinované EÚ a Spojenými štátmi;
R.	keďže systémy protivzdušnej obrany na zabezpečenie ochrany pred bezpilotnými vzdušnými prostriedkami (UAV) sú založené na kinetickom pôsobení alebo elektronických prostriedkoch obrany, najmä rušičoch, ktoré prerušujú riadenie dronov a/alebo prinútia lietadlo pristáť;
S.	keďže v záujme ochrany neformálneho zasadnutia hláv štátov alebo predsedov vlád EÚ, ktoré sa uskutočnilo 1. a 2. októbra 2025 v Kodani, dánske orgány zakázali od 29. septembra do 3. októbra 2025 všetky civilné lety dronov v dánskom vzdušnom priestore; keďže viaceré členské štáty podporili Dánsko pri zavedení týchto bezpečnostných opatrení na neformálnom zasadnutí;
T.	keďže z vyhlásenia predsedu Rady Antónia Costu z 1. októbra 2025 po neformálnom zasadnutí hláv štátov alebo predsedov vlád jasne vyplýva vôľa zlepšiť interoperabilitu spôsobilostí, ako aj pevný záväzok k vykonaniu hlavnej iniciatívy týkajúcej sa mechanizmu obrany východného krídla (Eastern Flank Watch), okrem iného aj prostredníctvom koalícií spôsobilostí koordinovaných príslušnými vedúcimi krajinami a iniciatívy „protidronový múr“ EÚ, pričom sa zdôraznil záväzok EÚ a NATO ku kolektívnej obrane proti konvenčným a hybridným hrozbám a k posilneniu bezpečnosti a stability v regióne;
U.	keďže nedávne narušenia vzdušného priestoru si vyžadujú odvážnu reakciu a komplexný prístup v pripravovanom pláne obrannej pripravenosti do roku 2030; 
V.	keďže proces budovania plnohodnotnej viacvrstvovej ochrany vzdušného priestoru sa mal začať po protiprávnej anexii Krymu; keďže rozhodnutia, financovanie, obstarávanie a nákup a prevádzkyschopnosť si vyžadujú čas;
W.	keďže pre Bulharsko, Dánsko, Estónsko, Fínsko, Nemecko, Maďarsko, Lotyšsko, Litvu, Poľsko, Rumunsko, Slovensko a Švédsko by bolo veľmi dôležité, aby mali plnohodnotné spôsobilosti UAV EÚ na východnom krídle NATO a v oblasti Baltského a Čierneho mora; keďže takáto spôsobilosť by si vyžadovala značné európske investície v oblasti obrany v rámci súčasného a budúceho viacročného finančného rámca (VFR);
X.	keďže je naliehavo potrebné prijať opatrenia na posilnenie európskej obrannej technologickej a priemyselnej základne (EDTIB) s cieľom zvýšiť výrobnú kapacitu obranného priemyslu EÚ, posilniť konkurencieschopnosť európskeho obranného priemyslu a zabezpečiť dodávky obranných výrobkov;
Y.	keďže je potrebné nepretržite vyvíjať úsilie a investovať v oblasti podpory technologických inovácií a výskumu obrany s cieľom podporiť EDTIB a európsku strategickú autonómiu;
[bookmark: _Hlk210910254][bookmark: _Hlk210910109]1.	vyjadruje plnú solidaritu s Moldavskom, ako aj s Dánskom, Švédskom, Poľskom, Litvou, Lotyšskom, Fínskom, Rumunskom, Estónskom a všetkými ostatnými členskými štátmi, ktoré sú vystavené priamym hrozbám, vojenským provokáciám a aktom hybridnej vojny zo strany Ruska; domnieva sa, že zámerné narušovanie leteckej prevádzky v EÚ ruskými agentmi pomocou UAV, ktoré je zamerané na kritické služby a infraštruktúru v Európe, ako aj na fungovanie politických inštitúcií EÚ a členských štátov, predstavuje eskaláciu, hrozí pri ňom riziko nesprávneho výpočtu, ohrozuje životy, predstavuje vážne porušenie platných medzinárodných noriem a vážne ohrozuje občanov EÚ a mier a bezpečnosť v Európe;
[bookmark: _Hlk210749729]2.	podporuje každú iniciatívu, ktorá EÚ a jej členským štátom umožňuje prijať koordinované, jednotné a primerané opatrenia proti všetkým narušeniam ich vzdušného priestoru vrátane zostreľovania prostriedkov narušujúcich vzdušný priestor; dôrazne odsudzuje bezohľadné a eskalujúce konanie Ruska, ktoré narušuje vzdušný priestor členských štátov EÚ a spojencov NATO Poľska, Estónska, Lotyšska, Litvy a Rumunska, ako aj úmyselné útoky dronov na kritickú infraštruktúru v Dánsku, vo Švédsku a v Nórsku, ktoré sú súčasťou ruskej systematickej vojenskej a hybridnej vojny a predstavujú provokáciu EÚ a jej členských štátov; vyhlasuje, že Rusko nesie plnú a jednoznačnú zodpovednosť za akcie, ku ktorým došlo v poľskom, estónskom a rumunskom vzdušnom priestore;
3.	víta rozhodnú a primeranú reakciu ozbrojených síl NATO vrátane zachytenia a eskortovania ruských stíhačiek z estónskeho vzdušného priestoru a zostrelenia ruských bezpilotných lietadiel nad Poľskom; uznáva rýchlu a koordinovanú reakciu ozbrojených síl niektorých členských štátov a partnerov NATO pri ochrane európskeho neba; plne podporuje úsilie NATO o posilnenie svojich spôsobilostí, ako aj schopností odstrašenia, protivzdušnej obrany a kolektívnej obrannej pozície na svojom východnom krídle, a to aj prostredníctvom začatia operácie Eastern Sentry a rozvoja celého spektra opatrení v rámci tejto operácie;
4.	vyzýva Radu a Komisiu, aby zvýšili účinnosť a vplyv sankcií voči Rusku s cieľom definitívne oslabiť schopnosť Ruska pokračovať vo jeho brutálnej útočnej vojne proti Ukrajine a ohrozovať bezpečnosť iných susedných krajín; vyzýva na okamžité prijatie rozsiahleho 19. balíka sankcií zameraného na hlavné zdroje príjmov Ruska; vyzýva Radu, aby spolu so svojimi americkými partnermi zachovala a rozšírila svoju politiku sankcií voči Rusku a aby uplatňovala podobnú sankčnú politiku voči všetkým štátom, ktoré mu v tom pomáhajú, vrátane Bieloruska, Iránu a Severnej Kórey, a aby uvalila sankcie na čínske subjekty dodávajúce tovar s dvojakým použitím a vojenský tovar nevyhnutný na výrobu dronov a rakiet; požaduje cielené sankcie a ďalšie opatrenia proti ruskej tieňovej flotile, pričom by sa mali v plnom rozsahu využiť právne možnosti na zastavenie, zabránenie alebo znemožnenie jej prevádzky vzhľadom na jej možné zapojenie do vypúšťania dronov, ktorých cieľom je kritická infraštruktúra; vyzýva Radu, aby systematicky riešila otázku obchádzania sankcií nepriateľskými subjektmi z tretích krajín so sídlom v EÚ prostredníctvom dôkladného vyšetrovania a prísnejších sankcií pre subjekty, ktoré porušujú sankcie alebo nevykonávajú náležitú starostlivosť pri kontrolách vývozu a overovaní koncových používateľov; opakuje, že akákoľvek forma podpory agresora zo strany štátov, ako je Irán, Severná Kórea alebo Čína, musí mať priame dôsledky na všetky ostatné vzťahy s týmito krajinami vrátane obchodných;
5.	zdôrazňuje, že EÚ a jej členské štáty sú naďalej pevne odhodlané podporovať medzinárodný poriadok založený na pravidlách a všetko diplomatické úsilie zamerané na dosiahnutie komplexného, spravodlivého a trvalého mieru pre Ukrajinu pri plnom rešpektovaní jej zvrchovanosti, nezávislosti a územnej celistvosti v rámci jej medzinárodne uznaných hraníc; v tejto súvislosti vyzýva členské štáty a EÚ, aby úzko a účinne koordinovali svoje diplomatické iniciatívy v multilaterálnych organizáciách vrátane OSN s cieľom čeliť systematickému porušovaniu medzinárodného práva zo strany Ruska;
6.	vyzýva Komisiu a Radu, aby vypracovali akčný plán opatrení na zabránenie eskalácii ruskej hybridnej vojny proti EÚ v pozemnej, leteckej, námornej a digitálnej oblasti a na boj proti nej; poukazuje na to, že takéto rámce poskytnú možnosti pre odvetné opatrenia EÚ, ktoré budú zodpovedať závažnosti a intenzite nepriateľských aktivít voči EÚ; vyzýva členské štáty, aby v koordinácii so spojencami NATO preskúmali pravidlá použitia sily v prípade všetkých druhov hrozieb s cieľom zabezpečiť, aby boli primerané na reakciu na najinovatívnejšie hrozby; zdôrazňuje, že EÚ musí preukázať odhodlanie a jasne vyjadriť, že každý pokus tretej krajiny o narušenie zvrchovanosti členských štátov bude okamžite čeliť odvetným opatreniam;
7.	zdôrazňuje, že celý rad sabotáží a hybridných aktivít, ktoré Rusko podniklo proti EÚ, predstavuje štátom podporovaný terorizmus, aj keď neprekročili hranicu ozbrojeného útoku; zdôrazňuje preto, že na nepriateľské aktivity Ruska, ktoré porušujú územnú zvrchovanosť členských štátov EÚ, narúšajú integritu ich inštitúcií a priamo ohrozujú bezpečnosť civilného obyvateľstva, je potrebné uplatňovať dostupné právne rámce boja proti terorizmu; vyzýva Komisiu, aby iniciovala postup klasifikácie Ruska ako vysokorizikovej tretej krajiny z dôvodu prania špinavých peňazí a financovania terorizmu podľa nariadenia (EÚ) 2016/1675[footnoteRef:3] ako jedno z opatrení na obmedzenie schopnosti Ruska páchať štátny terorizmus; [3:  	Delegované nariadenie Komisie (EÚ) 2016/1675 zo 14. júla 2016, ktorým sa smernica Európskeho parlamentu a Rady (EÚ) 2015/849 dopĺňa o identifikáciu vysokorizikových tretích krajín so strategickými nedostatkami (Ú. v. EÚ L 254, 20.9.2016, s. 1, ELI: http://data.europa.eu/eli/reg_del/2016/1675/oj).] 

8.	odsudzuje Rusko za úmyselné rušenie a spoofing signálov GNSS (vrátane GPS) v regióne Baltského a Čierneho mora a v ďalších oblastiach, čo predstavuje vážne bezpečnostné riziko pre civilné letectvo a námornú dopravu; pripomína, že Rada Medzinárodnej organizácie civilného letectva požadovala, aby Rusko splnilo svoje medzinárodné záväzky vyplývajúce z Dohovoru o medzinárodnom civilnom letectve a zabezpečilo okamžité ukončenie takéhoto narušovania; vyzýva Radu a Komisiu, aby prijali vhodné opatrenia na vyvinutie dostatočného tlaku na Rusko, aby zastavilo tieto nepriateľské aktivity, a aby posilnili stabilitu služieb satelitnej navigácie a ich odolnosť voči rušeniu;
9.	žiada revíziu procesu plánovania spôsobilostí EÚ; vyjadruje presvedčenie, že proces týkajúci sa hlavného cieľa by mal zahŕňať nielen krízový manažment, ale aj kolektívnu obranu vrátane celého spektra spôsobilostí v rámci národných a medzinárodných cieľov v oblasti spôsobilostí; domnieva sa, že EÚ by mala zvážiť požiadavky na rozdelenie spôsobilostí pre svoje členské štáty podľa vzoru NATO; domnieva sa, že takýto proces by sa mohol uskutočniť v rámci európskeho semestra obrany; trvá na tom, že je naliehavo potrebné prejsť ku skutočnej európskej obrannej únii, ktorá bude dopĺňať NATO a stavať na existujúcich rámcoch, akým je napríklad rámec uvedený v bielej knihe o európskej obrannej pripravenosti 2030, a presahovať ho; zdôrazňuje, že EÚ môže účinne reagovať na stupňujúce sa hrozby zo strany Ruska len prostredníctvom hlbšej integrácie, koordinácie a združovania zdrojov; opakuje, že ochrana zvrchovanosti a územnej celistvosti všetkých členských štátov je základnou zásadou EÚ, a zdôrazňuje potrebu okamžitej, rozhodnej, jednotnej a primeranej reakcie v záujme ochrany občanov a kritickej infraštruktúry;
10.	vyzýva na pokrok smerom k európskej štruktúre velenia a riadenia, ktorá by nielen riadila krízy v súlade so spoločnou bezpečnostnou a obrannou politikou (SBOP), ale slúžila by aj ako ekvivalent Vrchného veliteľstva spojeneckých síl NATO v Európe (SHAPE); konštatuje, že takáto štruktúra by mala dopĺňať SHAPE, aby sa predišlo duplicite, a mala by poskytnúť primerané zdroje Vojenskému štábu EÚ (EUMS); zdôrazňuje význam posilnenej koordinácie vrátane možného zriadenia stálej medziinštitucionálnej krízovej jednotky pre Rusko, ktorej úlohou bude monitorovanie v reálnom čase, rýchla výmena informácií a rýchle operačné rozhodovanie; domnieva sa, že nedávne narušenie vzdušného priestoru EÚ je katalyzátorom rýchleho a dôkladného pokroku v oblastiach, ako je výmena spravodajských informácií, spoločná logistika a bezpečnostná interoperabilita a koordinované obstarávanie; vyzýva na čoraz užšiu spoluprácu medzi NATO a EÚ s cieľom posilniť spôsobilosti Európy v oblasti obrany a odstrašovania; zdôrazňuje potrebu silného, presne vymedzeného európskeho piliera v rámci NATO, ktorý by bol schopný brániť svoju zvrchovanosť, čeliť ruskej hrozbe a konať nezávisle od NATO, ale zároveň v súčinnosti s ním;
11.	vyzýva na posilnenie koordinácie, jednoty a solidarity medzi členskými štátmi, inštitúciami EÚ a štruktúrami NATO pri monitorovaní, zachytávaní a neutralizácii nepriateľských dronov, a to aj prostredníctvom spoločného výcviku, cvičení a výmeny operačných spravodajských informácií; zdôrazňuje potrebu zriadiť spoločné veliteľské a riadiace centrá pre akúkoľvek budúcu iniciatívu v oblasti UAV alebo boja proti UAV; zdôrazňuje potrebu plne integrovať všetky spôsobilosti UAV do konvenčných protivzdušných obranných síl a zabezpečiť, aby ich systémy boli interoperabilné s architektúrou integrovanej protivzdušnej a protiraketovej obrany NATO; odporúča vytvorenie štruktúrovaných mechanizmov na nepretržitú výmenu poznatkov, a to aj v kontexte EÚ – NATO, najmä v rýchlo sa rozvíjajúcich oblastiach digitálnej obrany a kybernetických spôsobilostí, s cieľom zefektívniť spoločné cvičenia a interoperabilitu vo všetkých členských štátoch;
12.	vyzýva EÚ a jej členské štáty, aby vybavili orgány prostriedkami na boj proti dronom na miestach kritickej infraštruktúry, ako sú letiská a elektrárne; konštatuje, že takéto prostriedky musia byť vhodné pre civilné prostredie a musia sa riadiť modelom viacúrovňovej obrany s viacerými systémami, ktoré môžu kineticky a elektronicky zneškodniť drony;
13.	zdôrazňuje, že treba podporovať členské štáty pozdĺž východného krídla NATO a v regióne Čierneho mora pri rozvoji spôsobilostí na zhromažďovanie spravodajských informácií a odhaľovanie a sledovanie hrozieb pochádzajúcich z krajín mimo EÚ, ako sú hybridné operácie, útoky na kritickú infraštruktúru, inštrumentalizovaná migrácia alebo vniknutia dronov, s cieľom zlepšiť situačné povedomie EÚ a jej schopnosť účinne predvídať hrozby; poukazuje na to, že takéto spôsobilosti by mali zahŕňať systémy sledovania dronov a iné technológie umožňujúce vzdušný dozor v pohraničných regiónoch EÚ, ako aj zachytávanie prichádzajúcich vzdušných hrozieb; zdôrazňuje, že účinný, viacúrovňový prieskumný a obranný systém je nevyhnutný na ochranu občanov a kritickej infraštruktúry, ako aj na úspešné zastrašovanie;
14.	vyzýva členské štáty a Európsku obrannú agentúru (EDA), aby urýchlene skonsolidovali projekt stálej štruktúrovanej spolupráce (PESCO) s názvom Integrovaný viacvrstvový systém protivzdušnej a protiraketovej obrany (IMLAMD), a to najmä proti hrozbe, ktorú predstavujú lacné UAV, a v súlade s integrovanou architektúrou protivzdušnej a protiraketovej obrany NATO, s cieľom odhaliť a zachytiť všetky prichádzajúce vzdušné hrozby z krajín mimo EÚ, najmä pozdĺž východného krídla; trvá na tom, že európske investície do presných zbraňových systémov dlhého doletu a posilnenej protivzdušnej obrany majú zásadný význam pre zabezpečenie odstrašujúceho účinku, zníženie rizika, že Rusko využije zraniteľné miesta, ako aj pre ochranu občanov a kritickej infraštruktúry; zdôrazňuje, že na projekty týkajúce sa týchto spôsobilostí by sa mala vzťahovať zvýšená miera financovania z Európskeho obranného fondu, ako je to v prípade projektov PESCO;
15.	vyzýva Komisiu, aby úzko spolupracovala so skupinou Európskej investičnej banky a EDA na zabezpečení komplexného prístupu, v ktorom sa spája rozvoj spôsobilostí a financovanie, a aby prispôsobila svoje nástroje v oblasti obrany a obranného priemyslu tak, aby boli vhodné na daný účel; vyzýva členské štáty, aby výrazne zvýšili počet zamestnancov a rozpočet EDA s cieľom uľahčiť primeraný a včasný rozvoj spôsobilostí a spoločné obstarávanie, a vyzýva EDA, aby vytvorila osobitný a flexibilný rozpočet pre UAV, ktorý bude pokrývať celý životný cyklus týchto spôsobilostí; zdôrazňuje naliehavú potrebu vo veľkom investovať do dronov, ako aj do vybavenia na obranu proti dronom; víta využívanie nástroja SAFE a kapitálového nástroja v oblasti obrany na rozšírenie výroby, zabezpečenie dodávateľských reťazcov a podporu účasti malých a stredných podnikov v odvetví bezpilotných prostriedkov;
16.	víta iniciatívu na vytvorenie európskeho protidronového múru, ktorú oznámila predsedníčka Komisie von der Leyen, komisár Andrius Kubilius a podpredsedníčka Komisie/vysoká predstaviteľka Únie pre zahraničné veci a bezpečnostnú politiku (PK/VP) Kaja Kallas, a iniciatívu týkajúcu sa mechanizmu obrany východného krídla (East Flank Watch), pričom poznamenáva, že ambiciózny termín, ktorý uviedol komisár Kubilius na jej dokončenie, si vyžaduje rýchlu realizáciu v rámci širšieho obranného štítu pozdĺž východného krídla EÚ a NATO v reakcii na opakované narušovanie vzdušného priestoru zo strany Ruska, pričom zdôrazňuje potrebu zabezpečiť komplexné pokrytie všetkých členských štátov, ktoré čelia priamym bezpečnostným výzvam pozdĺž južného krídla; vyzýva Komisiu, PK/VP a členské štáty, aby v úzkej koordinácii s NATO urýchlili vypracovanie konkrétneho a operačného plánu pre jej rýchle nasadenie; vyzýva Komisiu, aby na zasadnutí Európskej rady 23. a 24. októbra 2025 predložila ucelený plán; uznáva, že vysoké náklady na zachytenie dronov predstavujú výzvu, a vyzýva na vytvorenie spoločných programov na podporu rozvoja nákladovo efektívnych spôsobilostí na boj proti UAV;
17.	vyzýva Komisiu, aby urýchlene spracovala všetky žiadosti členských štátov týkajúce sa dobrovoľného prispôsobenia ich národných plánov obnovy a odolnosti s cieľom splniť požiadavky na financovanie rozvoja spôsobilostí UAV;
18.	zdôrazňuje naliehavú potrebu posilneného námorného dozoru a domnieva sa, že nový operačný rozmer hybridnej vojny si vyžaduje integráciu ochrany námornej dopravy a stratégií boja proti UAV, a to aj posilnením spôsobilostí podmorského dozoru; víta začiatok operácií pod vedením NATO, ako je operácia Baltic Sentry, ktorých cieľom je chrániť kritickú podmorskú infraštruktúru a zlepšovať informovanosť o námornej situácii; zdôrazňuje význam Stratégie EÚ pre oblasť Čierneho mora a centra námornej bezpečnosti, ktorých cieľom bude posilnenie bezpečnosti a ochrany námornej dopravy;
19.	vyzýva Komisiu, aby v plnej miere spolupracovala so zástupcami výrobcov UAV v členských štátoch, a to aj s výrobcami UAV a satelitov s dvojakým použitím;
20.	vzhľadom na rozšírenie výroby UAV vyzýva na ďalšie posilnenie a diverzifikáciu dodávok surovín a v tejto súvislosti zdôrazňuje význam aktu o kritických surovinách[footnoteRef:4] z dielne EÚ, ktorý slúži ako východiskový bod pre komplexné, súdržné a strategické opatrenia; zdôrazňuje strategický význam partnerstiev medzi EÚ a Ukrajinou, Kanadou a Latinskou Amerikou; [4:  	Nariadenie Európskeho parlamentu a Rady (EÚ) 2024/1252 z 11. apríla 2024, ktorým sa stanovuje rámec na zaistenie bezpečných a udržateľných dodávok kritických surovín a ktorým sa menia nariadenia (EÚ) č. 168/2013, (EÚ) 2018/858, (EÚ) 2018/1724 a (EÚ) 2019/1020 (Ú. v. EÚ L, 2024/1252, 3.5.2024, ELI: http://data.europa.eu/eli/reg/2024/1252/oj).] 

21.	zdôrazňuje, že technologický vývoj UAV si vyžaduje flexibilitu a rýchlu modernizáciu, ktorú musia uľahčiť budúce iniciatívy EÚ; konštatuje, že EÚ pravdepodobne uprednostní sofistikované, nákladné a špičkové riešenia, ktoré sú často spojené s veľkými oneskoreniami; vyzýva na nepretržité investície do obranných inovácií a technológií s cieľom podporiť EDTIB a preklenúť nedostatok investícií do obranných technológií a ich výskumu, pričom poznamenáva, že plánovanie, výskum, vývoj, obstarávanie a riadenie spôsobilostí by sa malo uskutočňovať spoločne a na európskej úrovni; zdôrazňuje strategický význam výroby súvisiacej s obranou a potrebu zabezpečiť, aby bolo možné rýchlo zvýšiť objem výroby v čase krízy; vyzýva členské štáty, aby zaviedli regulačné prostredie a postupy verejného obstarávania, ktoré koordinujú a integrujú existujúci európsky ekosystém so strategickými partnermi;
22.	konštatuje, že spôsobilosti UAV si vyžadujú výrazné urýchlenie spôsobilostí vojenskej mobility, ako aj rýchly cezhraničný presun vybavenia a personálu, najmä so zameraním na hraničné kontroly, colné režimy a postupy colného konania; zdôrazňuje, že dôveryhodné zastrašovanie si vyžaduje posilnenú, skutočnú a účinnú vojenskú mobilitu naprieč všetkými koridormi EÚ a ochranu hraníc; vyzýva inštitúcie EÚ, aby schválili navrhované desaťnásobné zvýšenie financovania vojenskej mobility v budúcom VFR a aby výrazne investovali do infraštruktúry s dvojakým použitím, najmä v regiónoch, ktoré sú v prvej línii; v tejto súvislosti poukazuje na pretrvávajúcu potrebu vojenského schengenského priestoru, ktorý by uľahčil efektívny presun obranných zdrojov v celej EÚ; berie na vedomie návrh Komisie na súhrnný balík o vojenskej mobilite ako krok smerom k riešeniu týchto požiadaviek;
23.	zdôrazňuje, že treba stanoviť ciele pre vývoj UAV a systémov na boj proti nim, aby sa zaistili komplexné spôsobilosti UAV; vyzýva Komisiu, aby navrhla výnimky z právnych predpisov EÚ týkajúcich sa životného prostredia pre zariadenia na výrobu UAV;
24.	vyzýva členské štáty a Komisiu, aby sa plne venovali zmenám príslušných regulačných rámcov EÚ a jednotlivých štátov s cieľom uľahčiť vývoj budúcich spôsobilostí UAV a boja proti nim, najmä vzhľadom na zapojenie ozbrojených síl; víta všetky konkrétne projekty na preklenutie nedostatkov v spôsobilostiach týkajúcich sa vojny s použitím dronov a boja proti dronom a na vytvorenie viacvrstvovej hlbokej zóny technologicky vyspelých systémov; vyzýva členské štáty, aby zvážili, či by na vytvorenie takýchto programov nemohli využiť rámec európskych projektov spoločného záujmu v oblasti obrany;
25.	zdôrazňuje, že jasné provokácie Ruska sú aktívnou stratégiou hybridnej vojny s cieľom zasiať strach a nedôveru a ich cieľom je testovať a destabilizovať spoločnosti členských štátov EÚ a spojencov NATO; zdôrazňuje preto význam spoločenskej odolnosti a pripravenosti, ako sa zdôrazňuje v odporúčaniach Niinistöovej správy o posilnení civilnej a vojenskej pripravenosti a pohotovosti Európy; vyzýva Komisiu a členské štáty, aby zabezpečili rýchle vykonávanie Európskej stratégie vnútornej bezpečnosti (ProtectEU) a stratégie pripravenosti s cieľom zabezpečiť komplexnú pripravenosť a ochranu pred hrozbami, ktoré predstavuje narušenie európskeho vzdušného priestoru zo strany Ruska, a pred inými hrozbami; zdôrazňuje, že na tento účel treba mať v súčasnom aj budúcom VFR dostatočné finančné prostriedky EÚ; odporúča vypracovanie komplexných národných stratégií civilnej obrany proti vzdušným a raketovým hrozbám, vrátane UAV, ktorými sa zabezpečí pripravenosť na národnej, regionálnej, obecnej úrovni a na úrovni domácností a v ktorých sa bude klásť dôraz na systémy včasného varovania pre miestne obyvateľstvo, jasné pokyny týkajúce sa reakcie a chránené priestory (kryty);
26.	pripomína, že v súlade s nariadením (EÚ) č. 833/2014[footnoteRef:5] lietadlá zaregistrované v Rusku alebo prevádzkované ruskými prevádzkovateľmi nesmú, pri určitých výnimkách, lietať do Európskej únie; pripomína, že po zostrelení letu 17 spoločnosti Malaysia Airlines síce žiadne letecké spoločnosti z EÚ v súčasnosti nelietajú do vzdušného priestoru Ruskej federácie, z neho alebo nad ním, niekoľko dopravcov z krajín mimo EÚ v tom však pokračuje napriek rizikám súvisiacim s vojnou a napriek tomu, že Rusku platia poplatky za prelety; zdôrazňuje, že z takýchto poplatkov za prelety sa Rusku ročne vypláca približne 18 miliónov EUR z letov prevádzkovaných Čínou, a to len s odletom z letiska Schiphol; pripomína, že letecká doprava medzi EÚ a Čínou sa v súčasnosti riadi dvojstrannými dohodami medzi členskými štátmi a Čínou; vyzýva Komisiu a členské štáty, aby vzhľadom na komplexnú útočnú vojnu na Ukrajine opätovne preskúmali dvojstranné dohody a navrhli opatrenia, ktoré zabránia Rusku profitovať z poplatkov za prelety; [5:  	Nariadenie Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 229, 31.7.2014, s. 1, ELI: http://data.europa.eu/eli/reg/2014/833/oj).] 

27.	zdôrazňuje potrebu lepšej koordinácie civilného a vojenského vzdušného priestoru; v tejto súvislosti zdôrazňuje, že treba uplatňovať holistický prístup, ktorý bude zameraný aj na lepšie vybavenie policajných zložiek a civilných orgánov prostriedkami na detekciu dronov a obranu proti nim; podporuje rozšírenie spoločných simulačných a zachytávacích cvičení, do ktorých by sa zapojili civilné organizácie, orgány presadzovania práva a vojenské organizácie, aby sa zlepšila ich pripravenosť na hrozby vo viacerých oblastiach; zdôrazňuje, že takéto cvičenia by sa mali konať pravidelne, aby sa zaistila trvalá pripravenosť a interoperabilita;
28.	vyzýva Komisiu a členské štáty, aby spoločne vyvinuli bezpečné, spoľahlivé a odolné systémy komunikácie a výmeny informácií, ktoré by mohli používať orgány presadzovania práva, bezpečnostné agentúry a civilné inštitúcie v oblasti bezpečnosti, najmä v čase krízy; opätovne zdôrazňuje, že je dôležité posilňovať kybernetickú bezpečnosť a zlepšovať strategickú komunikáciu o rizikách a ochranných opatreniach, aby sa zvýšila kolektívna odolnosť;
29.	vyzýva členské štáty, aby aktivovali článok 42 ods. 7 Zmluvy o EÚ, ak takéto hrubé agresívne činy predstavujú ozbrojený útok alebo prispievajú k príprave bezprostredného útoku; naliehavo vyzýva EÚ a jej členské štáty, aby stanovili operačné postupy a mechanizmy pre prípad, že niektorý členský štát aktivuje článok 42 ods. 7 Zmluvy o EÚ;
30.	vzhľadom na neustály tlak, ktorý Rusko a Bielorusko vyvíjajú na vonkajších hraniciach EÚ prostredníctvom inštrumentalizovanej migrácie, vyzýva na posilnenie východnej hranice EÚ, aby sa poskytla rýchla a flexibilná podpora členským štátom tak, že sa vyriešia všetky technologické a operačné nedostatky hneď, ako vzniknú, či už vo vzduchu, na pevnine alebo vo vode;
31.	vyzýva na výrazné posilnenie obrannej spolupráce s Ukrajinou, najmä pokiaľ ide o technológiu dronov a protiopatrenia, vrátane posilnenia priemyselnej spolupráce medzi členskými štátmi a Ukrajinou; naliehavo vyzýva Komisiu a členské štáty a ich obranný priemysel, aby zvážili podporu ukrajinského obranného priemyslu, investície do neho a nadviazanie partnerstva s cieľom využiť celý potenciál výrobných kapacít v Ukrajine v súlade s „dánskym modelom“; naliehavo vyzýva členské štáty a ich obranný priemysel, aby vytvorili spoločné podniky a rozvíjali partnerstvá s Ukrajinou na účely spoločného vývoja obranných výrobkov v EÚ, najmä v oblasti dronov, protidronových technológií a spôsobilostí na útoky dlhého doletu;
32.	víta oznámenie ukrajinského prezidenta Volodymyra Zelenského, že Ukrajina začne zahraničnú výrobu a vývoz vlastných obranných technológií preferovaným európskym partnerom a partnerom z NATO; uznáva, že Ukrajina získala pri výrobe dronov a protidronových technológií významné znalosti a skúsenosti, a očakáva, že EÚ a jej členské štáty sa z týchto znalostí a poznatkov poučia, pretože priemyselné know-how Ukrajiny nadobudnuté počas ruskej invázie by mohlo byť veľmi prínosné; vyzýva Komisiu, aby spolu s EDA koordinovali nákup licencií na UAV od Ukrajiny a umožnili tak členským štátom, ktoré o to majú záujem, vyrábať takéto prostriedky; vyzýva členské štáty, aby formalizovali spoluprácu a vytvorili štruktúry na uľahčenie výmeny získaných skúseností, technických poznatkov a osvedčených postupov, a to aj v rámci EÚ a NATO; vyzýva EÚ a NATO, aby spolupracovali pri inštitucionalizácii poznatkov získaných z bojových skúseností Ukrajiny a začlenili doktrinálne a technologické inovácií do svojich príprav na moderné bojové podmienky;
33.	žiada, aby sa právne predpisy týkajúce sa EDIP urýchlene dokončili a aby sa spolu s nástrojom SAFE použili na vyčlenenie finančných zdrojov na poučenie sa z Ukrajiny a na podporu Ukrajiny v boji s použitím UAV; uznáva trvalú úlohu, ktorú dronová koalícia zohráva pri štandardizácii UAV, jej rozhodujúcu pomoc Ukrajine a jej úlohu pri zabezpečovaní toho, aby členské štáty držali krok s rýchlo sa meniacimi požiadavkami na bojisku;
34.	opakuje, že nedávne agresívne kroky Ruska nesmú EÚ a jej členské štáty odradiť a nikdy ich neodradia od trvalého záväzku podporovať Ukrajinu pri uplatňovaní jej prirodzeného práva na sebaobranu, a pripomína, že bezpečnosť Ukrajiny prispieva k bezpečnosti Európy ako celku; zdôrazňuje, že pomoc Ukrajine pri posilňovaní jej spôsobilostí v oblasti protivzdušnej obrany má zásadný význam, keďže boj na ukrajinskom nebi znižuje riziko, že sa drony dostanú na územie EÚ; domnieva sa, že výsledok vojny a postoj medzinárodného spoločenstva zohrajú rozhodujúcu úlohu pri ovplyvňovaní budúcich útočných akcií Ruska v Európe a mimo nej; naliehavo vyzýva všetky členské štáty, aby okamžite poskytli dodatočnú vojenskú pomoc a zapojili sa do spoločného obstarávania dodatočných spôsobilostí pre Ukrajinu, najmä munície pre protivzdušnú obranu; naliehavo vyzýva, aby sa zrušili obmedzenia používania západných zbraňových systémov dodávaných Ukrajine proti vojenským cieľom na ruskom území, keďže sa používajú na začatie útokov proti ukrajinskému obyvateľstvu a kritickej civilnej infraštruktúre;
35.	opätovne vyzýva členské štáty, aby spolu so svojimi partnermi zo skupiny G7 okamžite schválili návrh Komisie použiť všetky zmrazené ruské aktíva ako základ pre veľký grant a pôžičku pre Ukrajinu, pričom splatenie by bolo podmienené budúcim zaplatením vojnových reparácií zo strany Ruska, čo by bol právne správny a finančne významný spôsob, ako zachovať a zvýšiť podporu EÚ na pokrytie vojenských potrieb Ukrajiny vrátane protidronovej obrany;
36.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, generálnemu tajomníkovi NATO a prezidentovi a parlamentu Ukrajiny.

